Lietuvos egzarchatas

Lietuvos egzarchatas (, ) arba Visuotinio patriarchato egzarchatas Lietuvoje () – stačiatikių bažnytinis teritorinis vienetas, priklausantis Konstantinopolio visuotinio patriarchato jurisdikcijai ir apimantis Lietuvos valstybės teritoriją.

 Istorija 
Nuo XIV iki XVII a. Lietuvos Didžiosios Kunigaikštystės krikščionys stačiatikiai priklausė Visuotinio patriarchato Kijevo metropolijai. 1686 m. per simoniją visuotinis patriarchas Dionizas IV išleido sinodo raštą, kuriuo  suteikė Maskvos patriarchui teisę įšventinti Kijevo metropolitą, išrinktą jo vyskupijos dvasininkų ir tikinčiųjų. Ilgainiui įvyko Kijevo metropolijos inkorporavimas į Maskvos patriarchatą, ir Lietuvoje palaipsniui nebeliko Visuotiniam patriarchatui pavaldžių vyskupijų ar parapijų.

1839 m. Rusijos imperijoje buvo įkurta Rusijos stačiatikių bažnyčios Lietuvos eparchija. 1924-1939 m. Vilniaus krašto stačiatikiai buvo Lenkijos autokefalinės stačiatikių bažnyčios jurisdikcijoje, o 1939 m., po sovietų okupacijos, buvo vėl perduoti Rusijos patriarchato Vilniaus ir Lietuvos vyskupijos valdžion. Iki 2023 m. ši vyskupija buvo vienintele stačiatikių struktūra Lietuvoje.

Po Rusijos invazijos į Ukrainą 2022 m. vasarį Maskvos patriarchas Kirilas pašalino iš kunigų luomo penkis kunigus, kurie pareiškė nepritarimą jo pozicijai karo atžvilgiu. Šie, pasinaudodami apeliacijos teise, kreipėsi į visuotinį patriarchatą, kuris juos išteisino ir 2023 m. vasario mėn. grąžino į kunigų luomą. 2023 metų kovą Lietuvoje su oficialiu vizitu lankėsi Konstantinopolio patriarchas Baltramiejus. Jo metu patriarchas susitiko su penkiais atstatytais kunigais ir pasirašė sutartį su Lietuvos vyriausybe, numatančią sukurti bažnytinę visuotinio patriarchato jurisdikciją šalyje.

Pirmuoju Lietuvos egzarchu buvo paskirtas Konstantinopolio patriarchato Estijos Apaštališkosios Ortodoksų Bažnyčios dvasininkas Justinas Kivilo, kuris 2024 m. sausio 6 d., Epifanijos dieną, Vilniuje šventė pirmąją dieviškąją liturgiją.

Egzarchatas kuriamas ir apima dešimt parapijų, veikiančių lietuvių, baltarusių, ukrainiečių ir rusų kalbomis.

 Šaltiniai 

 Išorinės nuorodos 

 Egzarchato informacinė svetainė
 Lietuvos Vyriausybė, Ministrė Pirmininkė Šimonytė susitiko su Jo Šventenybės ekumeniniu patriarchu Baltramiejumi  
 Lietuvos Respublikos Vyriausybės ir Konstantinopolio ekumeninio patriarchato susitarimas dėl bendradarbiavimo  (pdf)

Kategorija:Stačiatikybė Lietuvoje
Kategorija:Konstantinopolio stačiatikių bažnyčia
Kategorija:Bažnytinės provincijos